CELEX: 32009D0884
Language: lt
Date: 1259539200000
Title: 2009/884/EB: 2009 m. lapkričio 30 d. Komisijos sprendimas, iš dalies keičiantis Sprendimo 2007/116/EB nuostatas dėl papildomų skaitmenimis 116 prasidedančių rezervuotų numerių skyrimo (pranešta dokumentu Nr. C(2009) 9425) (Tekstas svarbus EEE)

3.12.2009   
            
            
               LT
            
            
               Europos Sąjungos oficialusis leidinys
            
            
               L 317/46
            
         
      KOMISIJOS SPRENDIMAS
   
   2009 m. lapkričio 30 d.
   iš dalies keičiantis Sprendimo 2007/116/EB nuostatas dėl papildomų skaitmenimis 116 prasidedančių rezervuotų numerių skyrimo
   (pranešta dokumentu Nr. C(2009) 9425)
   (Tekstas svarbus EEE)
   (2009/884/EB)
   EUROPOS BENDRIJŲ KOMISIJA,
   atsižvelgdama į Europos Bendrijos steigimo sutartį,
   atsižvelgdama į 2002 m. kovo 7 d. Europos Parlamento ir Tarybos direktyvą 2002/21/EB dėl elektroninių ryšių tinklų ir paslaugų bendrosios reguliavimo sistemos (Pagrindų direktyva) (1), ypač į jos 10 straipsnio 4 dalį,
   kadangi:
   
               (1)
            
            
               2007 m. vasario 15 d. Komisijos sprendimu 2007/116/EB (2) nacionalinis numerių intervalas, prasidedantis skaitmenimis 116, rezervuojamas suderintų socialinių paslaugų suderintiems numeriams. Šio sprendimo priede pateiktas šio numerių intervalo konkrečių numerių ir paslaugų, kurioms rezervuotas kiekvienas numeris, sąrašas. Šis sąrašas gali būti taisomas Direktyvos 2002/21/EB 22 straipsnio 3 dalyje nustatyta tvarka.
            
         
               (2)
            
            
               Nustatyta, kad dvi paslaugos, t. y. pagalbos nusikaltimų aukoms linija ir budinti medicinos pagalbos nesunkiems ligoniams tarnyba yra socialinės paslaugos, kurioms gali būti suteikti suderinti numeriai. Todėl Sprendimas 2007/116/EB turėtų būti atnaujintas ir paskirti papildomi rezervuoti numeriai. Budinčios medicinos pagalbos nesunkiems ligoniams tarnybos numeriu neketinama pakeisti numerio 112 arba kitų nacionalinių skubios pagalbos numerių.
            
         
               (3)
            
            
               Todėl Sprendimą 2007/116/EB reikėtų atitinkamai iš dalies pakeisti.
            
         
               (4)
            
            
               Šiame sprendime numatytos priemonės atitinka Ryšių komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sprendimo 2007/116/EB priedas pakeičiamas šio sprendimo priedu.
   2 straipsnis
   Valstybės narės imasi visų reikiamų priemonių, kad nuo 2010 m. balandžio 15 d. kompetentinga nacionalinė reguliavimo institucija galėtų skirti numerius, į sąrašą įtrauktus šiuo sprendimu.
   3 straipsnis
   Šis sprendimas skirtas valstybėms narėms.
   
      Priimta Briuselyje 2009 m. lapkričio 30 d.
      
         
            Komisijos vardu
         
         Viviane REDING
         
         
            Komisijos narė
         
      
   
   
      (1)  OL L 108, 2002 4 24, p. 33.
   
      (2)  OL L 49, 2007 2 17, p. 30.
   
      PRIEDAS
      
         Numerių, rezervuotų suderintoms socialinėms paslaugoms, sąrašas
      
      
                  Numeris
               
               
                  Paslaugos, kurioms šis numeris rezervuojamas
               
               
                  Specialios sąlygos, taikomos teisei naudotis šiuo numeriu
               
            
                  116 000
               
               
                  
                     Paslaugos pavadinimas
                  
                  Karštoji linija pranešimams apie dingusius vaikus
                  
                     Apibūdinimas
                  
                  Teikiant šią paslaugą a) priimami ir policijai nukreipiami skambučiai, kuriais pranešama apie dingusius vaikus; b) už dingusį vaiką atsakingiems asmenims teikiamos konsultacijos ir parama; c) teikiama pagalba atliekant tyrimą.
               
               
                  Paslauga teikiama nuolatos (t. y. visą parą visomis savaitės dienomis visoje šalyje).
               
            
                  116 006
               
               
                  
                     Paslaugos pavadinimas
                  
                  Pagalbos nusikaltimų aukoms linija
                  
                     Apibūdinimas
                  
                  Šios paslaugos paskirtis – nusikaltimų aukoms teikti psichologinę pagalbą, informuoti jas apie jų teises ir būdus, kaip tomis teisėmis pasinaudoti, taip pat nusikaltimų aukas nukreipti į atitinkamas organizacijas. Visų pirma teikiama informacija apie a) vietos policiją ir baudžiamojo persekiojimo tvarką, b) kompensavimo galimybes ir draudimą. Be to, nusikaltimų aukoms padedama rasti kitus susijusios pagalbos šaltinius.
               
               
                  Sutrikus nuolatiniam paslaugos teikimui (t. y. visą parą visomis savaitės dienomis visoje šalyje), paslaugos teikėjas turi užtikrinti, kad informacija apie paslaugos teikimą visuomenei būtų paskelbta lengvai prieinama forma, o asmenims, skambinantiems paslaugos numeriu, kai paslauga neveikia, būtų pranešama, kada paslaugos teikimas bus atnaujintas.
               
            
                  116 111
               
               
                  
                     Paslaugos pavadinimas
                  
                  Vaikų pagalbos linijos
                  
                     Apibūdinimas
                  
                  Šios paslaugos paskirtis – padėti vaikams, kuriems trūksta dėmesio ir saugumo; vaikai sujungiami su atitinkamomis tarnybomis ir jiems teikiama kita būtina informacija. Ši paslauga suteikia vaikams galimybę išsakyti savo problemas, pasikalbėti jiems rūpimais klausimais ir kreiptis pagalbos neatidėliotinu atveju.
               
               
                  Sutrikus nuolatiniam paslaugos teikimui (t. y. visą parą visomis savaitės dienomis visoje šalyje), paslaugos teikėjas turi užtikrinti, kad informacija apie paslaugos teikimą visuomenei būtų paskelbta lengvai prieinama forma, o asmenims, skambinantiems paslaugos numeriu, kai paslauga neveikia, būtų pranešama, kada paslaugos teikimas bus atnaujintas.
               
            
                  116 117
               
               
                  
                     Paslaugos pavadinimas
                  
                  Budinti medicinos pagalbos nesunkiems ligoniams tarnyba
                  
                     Apibūdinimas
                  
                  Skambintojai, kuriems reikia skubiai padėti, tačiau kurių gyvybei pavojus negresia, informuojami, kur kreiptis medicinos pagalbos, ypač (tačiau neišimtinai) po darbo valandų, savaitgaliais ir per valstybines šventes. Skambintojas sujungiamas su kvalifikuotu ir tinkamai informuotu skambučių operatoriumi, arba skambintojas sujungiamas tiesiai su kvalifikuotu medicinos specialistu arba klinikos gydytoju.
               
               
                  Sutrikus nuolatiniam paslaugos teikimui (t. y. visą parą visomis savaitės dienomis visoje šalyje), paslaugos teikėjas turi užtikrinti, kad informacija apie paslaugos teikimą visuomenei būtų paskelbta lengvai prieinama forma, o asmenims, skambinantiems paslaugos numeriu, kai paslauga neveikia, būtų pranešama, kada paslaugos teikimas bus atnaujintas.
               
            
                  116 123
               
               
                  
                     Paslaugos pavadinimas
                  
                  Psichologinės pagalbos linijos
                  
                     Apibūdinimas
                  
                  Skambintojai paslaugos numeriu gali atvirai pabendrauti, jų išklausoma nepateikiant šališkų vertinimų. Šios paslaugos paskirtis – teikti psichologinę pagalbą skambintojams, kurie jaučiasi vieniši, yra ištikti psichologinės krizės arba galvoja apie savižudybę.
               
               
                  Sutrikus nuolatiniam paslaugos teikimui (t. y. visą parą visomis savaitės dienomis visoje šalyje), paslaugos teikėjas turi užtikrinti, kad informacija apie paslaugos teikimą visuomenei būtų paskelbta lengvai prieinama forma, o asmenims, skambinantiems paslaugos numeriu, kai paslauga neveikia, būtų pranešama, kada paslaugos teikimas bus atnaujintas.